polyglot-tagger/wikipedia-language-snippets-filtered huggingface dataset:
འབྲས་གཟུགས་བཅུ་གཅིག་ནི། དབང་པོ་ལྔ་དང་། དོན་ལྔ་དང་བཅུ། མཛོད་ལྟར་ན་རྣམ་པར་རིག་བྱེད་མིན་པའི་གཟུགས་དང་བཅུ་གཅིགཀུན་བཏུས་ལྟར་ན་ཆོས་ཀྱི་སྐྱེ་མཆེད་པའི་གཟུགས་དང་བཅུ་གཅིག་གོ། གཟུགས་ཕུང་འདི་དག་རེག་པ་དང་དཔྱད་པའི་སྒོ་ནས་གཟུགས་སུ་ཡོད་པར་བཞག་སྟེ། དང་པོ་ལག་པ་དང་དབྱུག་པ་དང་རླུང་སོགས་ཀྱིས་ཐུག་རེག་ཡོད་པ་དང་། གཉིས་པ་མཉམ་པར་བཞག་པའམ་མ་བཞག་པའི་ཡིད་རྟོག་བཅས་ཀྱིས་གཟུགས་འདི་ནི་འདི་ལྟ་བུའོ་ཞེས་བཀྲ་བར་བཟུང་བས་སོ། །
དེ་ལ་དབང་པོ་ལྔ་ནི། མིག་གི་དབང་པོ་དང་། དེ་བཞིན་དུ་རྣ་བ་སྣ་ལྕེ་ལུས་ཀྱི་དབང་པོའོ། །དབང་པོ་ལྔ་པོ་འདི་དག་རང་རང་གི་ཤེས་པའི་བདག་རྐྱེན་ཐུན་མོང་མིན་པ་ནང་གི་གཟུགས་ཅན་དང་བ་སྟེ། མིག་གི་དབང་པོ་ཟར་མའི་མེ་ཏོག་ལྟ་བུ་དང་། རྣ་བའི་དབང་པོ་གྲོ་གའི་འཛེར་བུ་གཅུས་པ་ལྟ་བུ། སྣའི་དབང་པོ་ཟངས་ཀྱི་མོ་ཁབ་གཤིབས་པ་ལྟ་བུ། ལྕེའི་དབང་པོ་ཟླ་བ་བཀས་པ་ལྟ་བུ། ལུས་ཀྱི་དབང་པོ་བྱ་རེག་ན་འཇམ་གྱི་པགས་པ་ལྟ་བུའོ། །
དབྱིབས་གཟུགས་ལ། རིང་པོ། ཐུང་ངུ་། ལྷམ་པ། ཟླུམ་པོ། མཐོ་བ། དམའ་བ། ཕྲ་བ། རགས་པ། ཕྱལ་ལེ་བ། ཕྱལ་ལེ་བ་མ་ཡིན་པ་རྣམས་ཀྱིས་སྤྱིར་བསྟན་ཏེ། ནང་གི་དབྱེ་བ་ལ། གྲུ་གསུམ། ཟླ་གམ། འཇོང་མོ་སོགས་མང་པོར་འགྱུར་རོ། །དབྱིབས་དང་ཁ་དོག་དེ་དག་བཟང་ངན་བར་མ་གསུམ་དུ་འདུའོ། །
སྒྲ་ནི་རྣ་བའི་ཡུལ་ཏེ། དེ་ལ་ཟིན་པའི་འབྱུང་བའི་རྒྱུ་ལས་བྱུང་བ་སེམས་ཅན་གྱི་ངག་དང་སེ་གོལ་གྱི་སྒྲ་ལྟ་བུ། མ་ཟིན་པའི་འབྱུང་བའི་རྒྱུ་ལས་བྱུང་བ། ཆུ་ཀླུང་དང་རླུང་སོགས་ཀྱི་སྒྲ་ལྟ་བུ། གཉིས་ཀ་ལས་བྱུང་བ་རྔ་བརྡུང་བའི་སྒྲ་ལྟ་བུ། སེམས་ཅན་དུ་སྟོན་པ་དོན་རྗོད་པར་བྱེད་པ། སེམས་ཅན་དུ་མི་སྟོན་པ་དོན་རྗོད་པར་མི་བྱེད་པ། དོན་རྗོད་བྱེད་ལ་འཇིག་རྟེན་པས་ཐ་སྙད་བཏགས་པ། འཕགས་པས་ཐ་སྙད་བཏགས་པ་སོགས་ཀྱི་ཁྱད་པར་ཡོད་ཅིང་། དེ་དག་ལ་སྙན་མི་སྙན་བར་མའི་དབྱེ་བ་རྣམས་སོ། །
འདུ་བྱེད་ཀྱི་ཕུང་པོ་ནི་མངོན་པར་འདུ་བྱེད་པའི་མཚན་ཉིད་ཅན། ཕུང་པོ་བཞི་ལས་གཞན་པའི་འདུས་བྱས་ཐམས་ཅད་ལ་བརྗོད་དེ། དེ་ལ་སེམས་དང་མཚུངས་ལྡན་གྱི་འདུ་བྱེད་སེམས་བྱུང་རྣམས་དང་མཚུངས་ལྡན་མིན་པའི་འདུ་བྱེད་ཐོབ་པ་སོགས་ལྡན་མིན་འདུ་བྱེད་རྣམས་སོ། །དེ་ཡང་སེམས་བྱུང་ལྔ་བཅུ་ང་གཅིག་ཡོད་ལ་ལྟ་བ་ལྔ་སོ་སོར་བརྩི་ན་ང་ལྔར་འགྱུར་རོ། །
སེམས་བྱུང་ཀུན་འགྲོ་ལྔ་ནི། སེམས་པ་དང་ཚོར་བ་འདུ་ཤེས་ཡིད་ལ་བྱེད་པ་རེག་པ་ལྔ་ལས་ཚོར་འདུ་གཉིས་གོང་དུ་བཤད་ཟིན་ལ་དེ་དག་སེམས་བྱུང་ཡིན་ཀྱང་འདུ་བྱེད་ཀྱི་ཕུང་པོར་མི་བསྡུ་སྟེ་ལོགས་སུ་བཤད་པའི་ཕྱིར་རོ། །སེམས་པ་ནི་སེམས་ཡུལ་ལ་གཡོ་ཞིང་འཇུག་པ་སྟེ། རྟེན་གྱི་སྒོ་ནས་མིག་གི་འདུས་ཏེ་སེམས་པ་སོགས་དྲུག་གོ། ཡིད་བྱེད་ནི་དམིགས་པ་ལ་སེམས་འཛིན་པ། རེག་པ་ནི་གསུམ་འདུས་ནས་དབང་པོའི་འགྱུར་བ་ཡོངས་སུ་གཅོད་པ་ཚོར་བའི་རྟེན་བྱེད་པའོ། །འདི་ལྔ་སེམས་ཐམས་ཅད་ཀྱི་འཁོར་དུ་འབྱུང་བས་ཀུན་འགྲོ་ཞེས་བྱའོ། །
ཡུལ་ངེས་བྱེད་ལྔ་ནི། འདུན་པ་མོས་པ་དྲན་པ་ཏིང་འཛིན་ཤེས་རབ་བོ། །དེ་ལ་འདུན་པ་ནི་འདོད་པའི་དངོས་པོ་ལ་དེ་དང་ལྡན་པར་བྱེད་པ་བརྩོན་འགྲུས་རྩོམ་པའི་རྟེན་བྱེད་པ། མོས་པ་ནི་ངེས་པའི་དངོས་པོ་ལ་དེ་བཞིན་དུ་འཛིན་པ་མི་འཕྲོག་པའི་བྱེད་ལས་ཅན་ནོ། །དྲན་པ་ནི་འདྲིས་པའི་དོན་མི་བརྗེད་པ་མི་གཡེང་བའི་ལས་ཅན་ནོ། །ཏིང་ངེ་འཛིན་ནི་བརྟག་པའི་དངོས་པོ་ལ་སེམས་རྩེ་གཅིག་པ་ཤེས་པའི་རྟེན་བྱེད་པའི་ལས་ཅན་ནོ། །ཤེས་རབ་ནི་བརྟག་པའི་ཆོས་རབ་ཏུ་རྣམ་པར་འབྱེད་པ་སྟེ་སོམ་ཉི་ཟློག་པའི་ལས་ཅན་ནོ། །གོང་གི་བཅུ་པོ་འདི་ལ་སེམས་ཀྱི་ས་མང་བཅུ་ཞེས་བཤད་དོ། །
སྐལ་པ་དྲུག་ནི།འདོད་དགུར་བསྒྱུར་བའི་དབང་ཕྱུག་ཕུན་སུམ་ཚོགས་པ། དེ་བཞིན་དུ་མཚན་དཔེའི་གཟུགས་བཟང་པོ། འཁོར་ལ་སོགས་པ་ཚད་མེད་པའི་དཔལ་འབྱོར། འཇིག་རྟེན་ཀུན་ལ་སྙན་པར་གྲགས་པ། ཇི་ལྟ་ཇི་སྙེད་མཁྱེན་པའི་ཡེ་ཤེས། སེམས་ཅན་གྱི་དོན་མཛད་པའི་བརྩོན་འགྲུས་ཕུན་སུམ་ཚོགས་པ་སྟེ། རིམ་པ་ལྟར་བསམ་གཏན་བཟོད་པ་སྦྱིན་པ་ཚུལ་ཁྲིམས་ཤེས་རབ་བརྩོན་འགྲུས་ཀྱི་འབྲས་བུའོ། །འདི་རྣམས་ལ་ལེགས་པའི་ཡོན་ཏན་དྲུག་ཅེས་ཀྱང་བྱའོ། །
འཕགས་པའི་ནོར་བདུན་ནི།དད་པ་དང་། གཏོང་བ་དང་། ཚུལ་ཁྲིམས་དང་། ཐོས་པ་དང་། ཁྲེལ་ཡོད་པ་དང་། ངོ་ཚ་ཤེས་པ་དང་། ཤེས་རབ་སྟེ་རེ་རེའི་མཐར་ཡང་ཕུན་སུམ་ཚོགས་པ་ཞེས་སྦྱར་བར་བྱ་ཞིང་འཕགས་པ་རྣམས་ལ་བདུན་པོ་འདི་ཡོན་ཏན་ཕུན་སུམ་ཚོགས་པ་ནམ་ཡང་ཟད་མི་ཤེས་པ་ཡོད་ལ་དེ་དག་གི་འབྱོར་པ་ཡིན་པས་དེ་སྐད་ཅེས་བྱའོ། །
སྤྱན་ལྔ་ནི།བསོད་ནམས་ལས་སྐྱེས་པའི་མིག་དབང་གང་གིས་དཔག་ཚད་བརྒྱ་ནས་སྟོང་ཆེན་པོའི་བར་གྱི་གཟུགས་ཕྲ་རགས་མཐོང་བ་ཤའི་སྤྱན། ཚེ་སྔ་མར་བསམ་གཏན་བསྒོམ་པའི་རྣམ་སྨིན་ལས་ཚེ་འདིར་འབད་མེད་འབྱུང་བ་ལྷའི་མིག་གིས་འཆི་འཕོ་དང་སྐྱེ་བ་མཐོང་བ་ལྷའི་སྤྱན། ཆོས་ཉིད་ཀྱི་བདེན་པ་མཐོང་བ་ཤེས་རབ་ཀྱི་སྤྱན། ལུང་རྟོགས་ཀྱི་ཆོས་དང་དེ་ལྡན་འཕགས་པའི་གང་ཟག་རྣམས་ཀྱི་དབང་པོ་སོགས་རྒྱུད་ཚོད་ཤེས་པ་ཆོས་ཀྱི་སྤྱན། ཤེས་བྱའི་རྣམ་པ་ཐམས་ཅད་གཟིགས་པའི་ཡེ་ཤེས་ནི་སངས་རྒྱས་ཀྱི་སྤྱན་ནོ། །
བྱང་ཆུབ་སེམས་དཔའི་རྒྱན་རྣམ་པ་བཞི་ནི།ཚུལ་ཁྲིམས་དང་། ཏིང་ངེ་འཛིན་དང་། ཤེས་རབ་དང་། གཟུངས་ཀྱི་རྒྱན་ནོ། །
བྱང་ཆུབ་སེམས་དཔའི་སྨོན་ལམ་ཆེན་པོ་བཅུ་ནི།སངས་རྒྱས་མཆོད་པ། དམ་ཆོས་འཛིན་པ། ལུས་ཀུན་ཏུ་སྟོན་པ། ཞིང་ཀུན་ཏུ་འཇུག་པ། ཕར་ཕྱིན་རྫོགས་པ། སེམས་ཅན་སྨིན་པར་བྱེད་པ། ཞིང་སྦྱང་བ། བྱང་སེམས་རྣམས་དང་སྤྱོད་ཡུལ་མཐུན་པར་གནས་པ། ཀུན་ཏུ་དོན་ཡོད་པ། བྱང་ཆུབ་ཆེན་པོ་འཐོབ་པའོ། །
ཡང་འཁོར་ལོ་གསུམ་ནི།ཀློག་པ་ཐོས་བསམ་གྱི་འཁོར་ལོ། སྤང་བ་བསམ་གཏན་གྱི་འཁོར་ལོ། བྱ་བ་ལས་ཀྱི་འཁོར་ལོའོ། །ཕྱི་མ་འདིར་བསྟན་འགྲོའི་དོན་ཅན་གྱི་བཟང་པོའི་ཕྲིན་ལས་ཇི་སྙེད་པ་འདུས་སོ། །
ཉན་ཐོས་རྣམས་ཀྱིས་རྒྱུན་དུ་བསྟེན་པའི་འདུ་ཤེས་བཅུ་ནི།མི་རྟག སྡུག་བསྔལ། བདག་མེད། མི་སྡུག་པ། འཆི་བ། སྣང་བ། ཆགས་བྲལ་གྱི་འདུ་ཤེས་རྣམས་དང་། ཟས་ལ་མི་འཕྲོད་པ། འཇིག་རྟེན་ཀུན་ལ་མངོན་པར་མི་དགའ་བ། མཚན་མ་ཀུན་འགོག་པའི་འདུ་ཤེས་ཏེ་གོང་མ་རྣམས་ཀྱི་མཐའ་ཡང་འདུ་ཤེས་ཞེས་སྦྱར་བར་བྱ་སྟེ་དེ་ལྟར་བཅུའོ། །
ཡང་ཏིང་ངེ་འཛིན་གསུམ་སྟེ།རྣམ་པར་ཐར་པའི་སྒོ་སྟོང་པ་ཉིད་ཀྱི་ཏིང་ངེ་འཛིན་ནི་བདེན་བཞིའི་རྣམ་པ་བཅུ་དྲུག་གི་ནང་ནས་སྟོང་བདག་མེད་གཉིས་ཀྱི་རྣམ་པ་ཅན་ནོ། །དེ་བཞིན་དུ་མི་རྟག་སྡུག་བསྔལ་གཉིས་དང་ཀུན་འབྱུང་གི་རྣམ་པ་བཞི་སྟེ་དྲུག་པོ་དེའི་རྣམ་པ་ཅན་ནི་སྨོན་པ་མེད་པའི་ཏིང་ངེ་འཛིན་ནོ། །འགོག་ལམ་གྱི་རྣམ་པ་བརྒྱད་ཀྱི་རྣམ་པ་ཅན་ནི་མཚན་མ་མེད་པའི་ཏིང་ངེ་འཛིན་ནོ། །
ཡང་ཏིང་ངེ་འཛིན་བཞིར་གསུངས་ཏེ།འདོད་ཆགས་སྤང་བའི་ཏིང་ངེ་འཛིན་ནི་མི་གཙང་བ་བསྒོམ་པ། མཐོང་ཆོས་བདེར་གནས་ཀྱི་ཏིང་ངེ་འཛིན་ནི་དབེན་པའི་ཏིང་འཛིན་ལས་སྐྱེས་པའི་དགའ་བདེས་ལུས་མཉེན་ཅིང་ཁྱབ་པར་བྱེད་པའོ། །ཡེ་ཤེས་མཐོང་བ་ཐོབ་པའི་ཏིང་ངེ་འཛིན་ནི་མཚན་མོ་ཡང་ཉིན་མོའི་དུས་ལྟར་སྣང་བའི་འདུ་ཤེས་བསྒོམ་པའོ། །ཤེས་རབ་ཐོབ་པའི་ཏིང་ངེ་འཛིན་ནི་བསམ་གཏན་བཞི་པའི་ཏིང་ངེ་འཛིན་བསྒོམ་པའོ། །
དགེ་སྦྱོང་གི་ཆོས་བཞི་ནི།དངོས་སུ་ཚིག་ངན་པས་སྤྱོས་པ་ལ་སླར་མི་སྤྱོ། བརྡེགས་པ་ལ་སླར་མི་བརྡེག །ལྐོག་ནས་གཤེ་བ་ལ་སླར་མི་གཤེ། ཁྲོས་པ་སླར་མི་ཁྲོ་བ་སྟེ། བཟོད་པ་ལས་བྱུང་བ་བཞིའོ། །སེམས་ཀྱི་སྤྱོད་པ་རྣམ་པར་སྦྱོང་བའི་ལམ་བསྒོམ་པ་ལ། འདོད་ཆགས་ཤས་ཆེ་ན་མི་སྡུག་པ། ཞེ་སྡང་ཤས་ཆེ་ན་བྱམས་པ། གཏི་མུག་ཤས་ཆེ་བས་རྟེན་འབྲེལ་གྱི་དོན། ང་རྒྱལ་ཤས་ཆེ་བས་ཁམས་ཀྱི་རབ་དབྱེ། རྣམ་རྟོག་ཤས་ཆེ་བས་དབུགས་འབྱུང་རྔུབ་དྲན་པ་རྣམས་ནི་ཉོན་མོངས་འདི་དག་ལྷག་པ་སྤྱོད་པའི་གཉེན་པོ་ཡིན་ནོ། །
ཡང་ཁ་དོག་དང་དབྱིབས་དང་རེག་བྱ་དང་བསྙེན་བཀུར་ལ་ཆགས་པ་ཞི་བར་བྱ་ཕྱིར། དུར་ཁྲོད་དུ་བོར་བའི་ཤི་རོ་གཡོ་མེད་ལ་བལྟས་ཏེ་དེ་ཇི་ལྟ་བར་ལུས་ཐམས་ཅད་ཀྱང་དེ་དང་འདྲ་བར་རྟོག་པ་སྟེ། དེ་ལ་མི་སྡུག་པའི་འདུ་ཤེས་དགུ་ནི། རྣམ་པར་བམ་པ་དང་། རྣམ་པར་འབུས་གཞིག་པ་དང་། རྣམ་པར་དམར་བ་དང་། རྣམ་པར་སྔོ་བ་དང་། རྣམ་པར་གནག་པ་དང་། རྣམ་པར་ཟོས་པ་དང་། རྣམ་པར་འཐོར་བ་དང་། རྣམ་པར་ཚིག་པ་དང་། རྣམ་པར་རུལ་བའི་འདུ་ཤེས་དགུའོ། །
དེ་ལྟར་བྱམས་པ་བསྒོམ་པས་དེ་དང་འཛིན་སྟངས་འགལ་བ། ཀུན་ནས་མནར་སེམས་ཀྱི་གཞི་དགུ་ལས་བྱུང་བའི་ཞེ་སྡང་རྣམས་ཞི་བར་བྱེད་དོ། །མནར་སེམས་ཀྱི་གཞི་དགུ་ནི། འདིས་བདག་ལ་སྔར་གནོད་པ་བྱས་སོ། །ད་ལྟ་བྱེད་དོ། །མ་འོངས་པ་ན་བྱེད་པར་འགྱུར་རོ་སྙམ་པ་དང་། དེ་བཞིན་དུ་བདག་གི་མཛའ་བ་ལ་སྦྱར་ཏེ་གསུམ་དང་། བདག་གི་དགྲ་ལ་འདིས་ཕན་བཏགས་སོ། །འདོགས་པར་བྱེད་དོ། །འདོགས་པར་འགྱུར་རོ་སྙམ་པའོ། །
བྱམས་པའི་ཕན་ཡོན་བྱམས་ཆོས་བརྒྱད་ནི། ལྷ་དང་མི་རྣམས་བྱམས་པར་འགྱུར་བ་དང་། མི་མ་ཡིན་རྣམས་ཀྱིས་སྲུང་བ་དང་། ཡིད་བདེ་བ་མང་བ་དང་། ལུས་བདེ་བ་མང་བ་དང་། དུག་གིས་མི་གནོད་པ་དང་། མཚོན་གྱིས་མི་ཚུགས་པ་དང་། འབད་པ་མེད་པར་དོན་རྣམས་ཐོབ་པ་དང་། ཚངས་པའི་འཇིག་རྟེན་དུ་སྐྱེ་བར་འགྱུར་བའོ། །
གཏི་མུག་གི་གཉེན་པོར་རྟེན་འབྲེལ་བསྒོམ་པ་ནི། གོང་དུ་བཤད་པ་ལྟར་ཕྱི་ནང་གི་ཆོས་ཐམས་ཅད་རྟེན་ཅིང་འབྲེལ་བར་འབྱུང་སྟེ་སྐྱེ་བ་རྟག་ཆད་མེད་པའི་དོན་གཏན་ལ་ཕབ་ནས་དེ་བཞིན་ཡང་ནས་ཡང་དུ་གོམས་པར་བྱས་པས་རྨོངས་པ་ཐམས་ཅད་བྲལ་བར་འགྱུར་རོ། །
ཡང་ཤེས་བྱ་གཞི་ལྔར་འདུ་སྟེ། སྣང་བ་གཟུགས་ཀྱི་གཞི་ནི། གཟུགས་ཀྱི་ཕུང་པོ་སྔར་ཇི་སྐད་བཤད་པ་བཞིན་ནོ། །གཙོ་བོ་སེམས་ཀྱི་གཞི་ནི། རྣམ་པར་ཤེས་པ་ཚོགས་དྲུག་གམ་བརྒྱད་པོ་དེའོ། །འཁོར་སེམས་བྱུང་གི་གཞི་ནི་སེམས་བྱུང་རྣམས་ཏེ་ཚོར་བ་དང་འདུ་ཤེས་དང་བཅས་པའི་སེམས་བྱུང་ང་གཅིག་གོ། ལྡན་མིན་འདུ་བྱེད་ནི་སྔར་བཤད་པ་བཞིན་དང་། འདུས་མ་བྱས་ཀྱི་གཞི་ནི་ཆོས་ཀྱི་ཁམས་སུ་སྔར་བཤད་པ་བཞིན་དུ་ཤེས་པར་བྱའོ། །སྐྱེ་མཆེད་ཀྱི་སྐབས་སོ།། །།
གཞན་ཡང་སྐྱེས་བུ་ཁམས་དྲུག་པ་ཞེས་ས་ཆུ་མེ་རླུང་ནམ་མཁའ་རྣམ་ཤེས་ཀྱི་ཁམས་དྲུག་གསུངས་པ་དེ་ལུས་ཀྱི་འབྱུང་བ་བཞི་དང་། ནང་གི་བུ་ག་སྟོང་པའི་ཆ་ནི་ནམ་མཁའ་དང་། རྣམ་ཤེས་ཀྱི་ཁམས་ཏེ། དེས་མཚོན་པའི་ཁམས་ཀྱི་མིང་གིས་བཏགས་པའི་དབྱེ་བ་གཞན་དག་ཀྱང་དོན་གྱིས་ཁམས་བཅོ་བརྒྱད་དུ་མ་འདུས་པ་མེད་དོ། །ཁམས་ཀྱི་རབ་དབྱེ་ལ་ཁམས་བཅོ་བརྒྱད་ལས། གཟུགས་ཅན་དུ་གཏོགས་པ་དབང་ལྔ་དོན་ལྔའི་ཁམས་བཅུ་དང་ཆོས་ཁམས་ཀྱི་ཕྱོགས་གཅིག་སྟེ། ལྷག་མ་གཟུགས་ཅན་མིན་པའོ། །མིག་ལམ་དུ་བསྟན་དུ་ཡོད་པ་ནི་གཟུགས་ཁམས་གཅིག་པུ། ལྷག་མ་བསྟན་མེད་དོ། །
བོད་དུ་རྡོ་མཁར་རམ་རྡོ་བསྐོས་ཀྱི་ལག་རྩལ་དར་སྲོལ་བྱུང་བའི་ལོ་རྒྱུས་ཀྱི་རྒྱབ་ལྗོངས།
གླིང་གེ་སར་རྒྱལ་པོའི་ལོ་རྒྱུས་དང་འབྲེལ་བའི་མི་རབས་རྒྱུད་མར་དམངས་ཁྲོད་དུ་དར་བའི་བཤད་སྲོལ།
སྤྱན་རས་གཟིགས་སྤྲུལ་རྫ་སྐྱབས་མགོན་མུ་ར་བླ་མའི་སྐུ་འཕྲེང་རིམ་བྱོན་གྱིས་གཞི་ཁྱོན་ཆེ་བའི་རྒྱ་བསྐྱེད་བྱས་ཚུལ།
དུས་རབས་དང་མི་རབས་མང་པོ་ཇི་འདྲ་བརྒྱུད་ཀྱང་ད་དུང་ཡང་ཉམས་པ་མེད་པར་འདི་ལྟར་གནས་པའི་རིག་དངོས་རྙིང་པ་འདི་ནི་རྒྱལ་ཁབ་གཞན་དང་མི་རིགས་གཞན་ལ་མེད་པའི་ཐུན་མིན་གྱི་ཁྱད་ནོར་རིན་བྲལ་ཞིག་ཡིན་པ་མ་ཟད། རིག་དངོས་རྙིང་པ་འདི་ཡིས་ལོ་ངོ་སྟོང་ཕྲག་སྔོན་གྱི་ལོ་རྒྱུས་དང་རིག་གནས། ཆོས་ལུགས། གནའ་མིའི་བསམ་སྤྱོད་དང་སྙིང་སྟོབས། གནའ་མིའི་སྤྱི་ཚོགས་ཀྱི་འཕེལ་རིམ། གནའ་མིའི་ལག་རྩལ་དང་ཤེས་ཡོན་སོགས་མཚོན་ཡོད་པས་གལ་འགངས་ཤིན་ཏུ་ཆེ་བའི་རིག་གནས་བང་མཛོད་ཞིག་གོ
བསང་ཁོག་ཚོ་རྩེ་བདུན་ནི་ལྷ་སྡེ་ཉིན་མའི་གསེར་ཁྲི་དང་། སྡེ་བ་གཉིས་དང་། སྲིབ་མའི་སྒར་སྐོར་དང་། རུ་མང་། སྟོད་མ་རྐང་ཚ། ཚུར་ཚ་རྣམས་ཡིན། ཉིན་སྲིབ་ཚོ་རྩེ་སོ་སོར་གཏོགས་པའི་རུ་སྐོར་གྱི་གནས་ཚུལ་བཤད་པ་ལ་གཉིས་སོ། །
རུ་མང་ཚོ་བར་རུ་མང་རུ་ཁག་དང་པོ་དང་། རུ་ཁག་གཉིས་པ། སྤྱི་ལོ1957ལོར་རྨ་ཆུ་ནས་སྤོས་འོངས་པའི་དངུལ་ར་རུ་སྐོར། རྐང་ཚའི་རུ་ཁག་གསུམ་པ་དང་བཞི་པ་བཅས་རུ་སྐོར་ལྔ་མཆིས།
སྒར་སྒོར་ཚོ་བར་རུ་མང་གི་རུ་ཁག་གསུམ་པ་དང་། རུ་ཁག་བཞི་པ། རུ་ཁག་ལྔ་པ། སྟོད་མའི་རུ་ཁག་བཅས་རུ་སྐོར་བཞི།
སྟོད་མ་ཚོ་བར་སྟོད་མའི་རུ་ཁག་དང་པོ་དང་། རུ་ཁག་གཉིས་པ། རུ་ཁག་ལྔ་པ་བཅས་རུ་སྐོར་གསུམ་མཆིས།
དང་པོ། སངས་རྒྱས་སོ་ལྔ་ལ་བརྟེན་ནས་སྟོབས་བཞིའི་བཤགས་སྡོམ་དང་འབྲེལ་བར་ལྟུང་བཤགས་འདོན་ཚུལ་ནི།
རྒྱུན་པའི་ཞལ་འདོན་ལྟ་བུ་ལ་ངེས་པ་མེད་ཀྱང་། མཚམས་བྱས་ཏེ་ལྟུང་བཤགས་ཀྱི་སྒོ་ནས་སྟོབས་བཞིའི་བཤགས་པའི་ཉམས་ལེན་བྱེད་ན། སྦྱོར་བ་ལ་སངས་རྒྱས་ལོ་ལྔ་སོགས་སྐུ་གསུང་ཐུགས་ཀྱི་རྟེན་ཀྱི་དྲུང་དུ་མཆོད་པ་ཅི་འབྱོར་དང་མཎྜལ་བཤམས། སྐྱབས་འགྲོ་སེམས་བསྐྱེད་སོགས་སྔོན་དུ་བཏང་ནས། དངོས་གཞི་ལ་པཎ་ཆེན་རིན་པོ་ཆེས་གཞལ་ཡས་ཁང་བསྐྱེད་མི་བསྐྱེད་གཉིས་མཛད་འདུག་པ་ལས། འདིར་ཕྱི་མ་ལྟར་བཤད་པར་བྱ་སྟེ། དེ་ཡང་མོས་པ་ཤུགས་དྲག་དང་བཅས་འདི་ལྟར།
དེ་ཡང་སངས་རྒྱས་ལོ་ལྔ་གཙོ་བོར་བྱས་པ་ཡིན་གྱི། དེ་ཙམ་དུ་མ་ཟད་ཕྱོགས་བཅུའི་སངས་རྒྱས་བྱང་སེམས་སོགས་ལ་ཕྱག་འོས་ཐམས་ཅད་ལ་ཕྱག་འཚལ་བར་མོས་ན་ཕན་ཡོན་ལྷག་པར་ཆེ། ཕྱག་འཚལ་བའི་སྐབས་འདིར་མཆོད་འབུལ་ཤུགས་ལ་བསྟན་ཞེས་བཤད་དེ་ཡན་ལག་བདུན་པ་ཚང་བའི་དབང་དུ་མཛད་པའོ།
མཚམས་མེད་པ་ཞེས་པའི་སྒྲ་དོན་ནི། ཁ་ཅིག་ལས་དེ་བྱས་པའི་ཕྱི་མ་སྐྱེ་བ་གཞན་གྱི་བར་མ་ཆོད་པར་མནར་མེད་དུ་སྐྱེ་བའི་དོན་ཡིན་ཞེས་གསུངས་ཤིང་། འགའ་ཞིག་ཏུ་རྣམ་སྨིན་སྡུག་བསྔལ་རྒྱ་ཆེ་བའི་མཚམས་འཛིན་མི་ནུས་པའོ་ཞེས་ཀྱང་བཤད་དོ།
འདིར་དཀོན་མཆོག་བརྩེགས་པའི་མདོ་ལས་འབྱུང་བ་ལྟར་སངས་རྒྱས་སོ་ལྔ་ལ་བརྟེན་ནས་སྟོབས་བཞིའི་བཤགས་སྡོམ་དང་འབྲེལ་བར་ལྟུང་བཤགས་འདོན་ཚུལ་དང་། སངས་རྒྱས་སོ་ལྔའི་སྐུ་མདོག་སོགས་ཀྱི་ཁྱད་པར་དང་། མདོའི་དོན་ལྷག་མ་ཅུང་ཟད་ཕྱེ་སྟེ་བཤད་པ་དང་གསུམ།
དེ་དག་ལ་སོགས་པ་ཞེས་པ་ནས། དགོངས་སུ་གསོལ་ཞེས་པས་དབང་པོ་མཛད་པའི་དགོངས་གསོལ་བསྟན་ཏེ། དུས་གསུམ་གྱི་སངས་རྒྱས་ཐམས་ཅད་ལ་དམིགས་པ་ཡང་ཡིན་མོད། ཇི་སྙེད་ཅིག་བཞུགས་ཏེ་འཚོ་ཞིང་བཞེས་ཞེས་པ་ནི་གཙོ་བོ་ད་ལྟར་བཞུགས་པའི་སངས་རྒྱས་ཀྱི་དབང་དུ་མཛད་པར་མངོན་ལ། ཁ་ཅིག་ཇི་སྙེད་ཅིག་བཞུགས་ཞེས་པས་ཆོས་སྐུ་ཐོབ་པ་དང་། འཚོ་ཞིང་ཞེས་པས་ལོངས་སྐུ་ཐོབ་པ་དང་། བཞེས་ཞེས་པར་སྤྲུལ་སྐུ་ཐོབ་པ་ད་ལྟར་གྱི་སངས་རྒྱས་བསྟན་ཞེས་འཆད་ཀྱང་ཚིག་དོན་དང་འབྱོར་དཀའ་སྙམ།
བཞི་པ་ཉེས་པ་ལས་སླར་ལྡོག་པའི་སྟོབས་ནི། སླན་ཆད་ཀྱང་གཅོད་ཅིང་སྡོམ་པར་བགྱིད་ལགས་སོ་ཞེས་པ་སྟེ། སྔར་སྡིག་པའི་ལས་རྣམས་འགྱོད་སེམས་སྐྱེས་པའི་སྒོ་ནས་བཤགས་པར་མ་ཟད། ད་སླད་ཆད་དམ་ཕྱིན་ཆད་ཀྱང་དེ་བྱེད་པའི་འཕྲོ་གཅོད་ཅིང་ཡིན་ཀྱིས་སྡོམ་པར་བགྱིད་ལགས་སོ་ཞེས་པའོ། །
ཞན་དུ་ན་སངས་རྒྱས་རྣམས་ལ་ཕྱག་འཚལ་བ་ནི་སྐྱབས་སུ་འགྲོ་བའང་ཡིན་པས་རྟེན་ཀྱི་སྟོབས་ཀྱང་ཡིན་ཏེ། རྒྱ་འགྲེལ་ཞིག་ཏུ་རྟེན་གྱི་སྟོབས་སུ་དྲངས་སོ། བསམ་ཤེས་ན་ཡན་ལག་བདུན་པ་ལའང་སྟོབས་བཞི་དངོས་ཤུགས་ཅི་རིགས་ལ་ཚང་བར་འགྱུར་རོ། །
གསུམ་པ་སུན་འབྱིན་པའི་སྟོབས་ལ་གསུམ། སྡིག་ལྟུང་བཤགས་པའི་ཡུལ་ལ་དབང་པོ་མཛད་པར་གསོལ་བ་དང་། བཤགས་བྱའི་སྡིག་པ་ངོས་བཟུང་བ་དང་། སྡིག་ལྟུང་ཇི་ལྟར་བཤགས་པའི་ཚུལ་ལོ།
སྤྱིར་ཐེག་པ་འོག་མའི་སྡེ་སྣོད་ལས་རབ་བྱུང་རྣམས་འདོད་ཆུང་ཆོག་ཤེས་དགོས་པར་གསུངས་ཀྱང་། སྔགས་པ་རྣམས་ནི་འདོད་ཡོན་ལམ་ཁྱེར་གྱི་ཉམས་ལེན་ལ་བརྩོན་མཁན་ཡིན་པ་དང་། ཕུང་ཁམས་སྐྱེ་མཆེད་རྣམས་ལྷ་ཡི་དཀྱིལ་འཁོར་དུ་ཡེ་ནས་ལྷུན་གྱིས་གྲུབ་པའི་ལྟ་དགོངས་དང་ལྡན་པ་ཡིན་པས། འདོད་སྲེད་ཀྱི་ཞེན་པ་སྤངས་པའི་སྒོ་ནས་རྒྱལ་པོ་ལྟ་བུའི་ཆས་གོས་ཀྱིས་འཚོ་བར་བྱེད་དགོས་པ་ཡིན། བྱ་བཏང་རི་ཁྲོད་པའམ། ཡང་ན་མཐུན་རྐྱེན་གྱིས་ཕོངས་པ་ཡིན་ན་མ་གཏོགས། སྔགས་པ་རྣམས་ནི་ཆས་གོས་ངན་ངོན་དང་། ཡོ་བྱད་ངན་ངོན་གྱིས་འཚོ་བར་བྱེད་མི་རུང་བ་ཡིན་ནོ༎
སྔགས་འཆང་རིག་པ་འཛིན་པ་རྣམས་ཀྱི་བླང་དོར་མདོར་བསྡུས་པ་རིན་པོ་ཆེའི་གཏེར་སྒྲོམ་ཞེས་བྱ་བ།
རབ་བྱུང་བཅུ་གཉིས་པའི་ས་མོ་གླང་གི་ལོ་སྟེ་སྤྱི་ལོ1709ལོར་སྐྱབས་རྗེ་བླ་མ་ངག་དབང་བརྩོན་འགྲུས་ཀྱིས་བླ་བྲང་དགོན་པའི་གནས་ས་བརྟགས་ཏེ་དགོན་པ་འདེབས་པར་རྩོམ་དུས། རྐང་ཚའི་ནང་སོ་དང་། རྒན་གྱའི་ཁ་གྱའི་བརྒྱ་དཔོན་གཉིས་ཀྱིས་དགུན་མཚེར་ཕུལ་ཏེ་བཀྲ་ཤིས་འཁྱིལ་གྱི་དགོན་གནས་བྱས། དགོན་པ་བཞེངས་འགྲུབ་རྗེས་རྒན་གྱ་ནི་བླ་བྲང་དགོན་པའི་ལྷ་སྡེ་ཚོ་ཆེན་བརྒྱད་ཀྱི་ནང་ཚན་དུ་གྱུར་ཏོ། །རྒན་གྱའི་ཚོ་བ་དྲུག་ནི། ཁ་གྱ། རྒན་གྱ་གོང་མ། བར་མཐའ། རིན་ཆེན། སི་རུག ཞོལ་སྐོར་རྣམས་སོ། །
སློབ་ཆུང་བ་ངག་དབང་བསྟན་འཛིན་དང་བློ་གྲོས་རྒྱ་མཚོ་རྣམ་གཉིས་ཀྱི་མདུན་ལ་རིག་ལམ་ཆེ་འབྲིང་ཆུང་གསུམ་དང་འདུལ་བ་མངོན་པ་གོང་འོག ཕར་ཕྱིན་བཅས་ལ་སྦྱོང་བརྩོན་མཐར་ཕྱིན་མཛད།
དགུང་ལོ་སོ་དགུ་པ་ཆུ་ཁྱི༡༧༤༢ལོའི་ཟླ་བ་དགུ་པའི་ཚེས་ཉེར་གཉིས་ཉིན་གོང་མའི་བཀའ་བཞིན་པེ་ཅིན་ཕོ་བྲང་དུ་བྱོན། བཅུ་པའི་ཚེས་ལྔ་ལ་གོང་མ་མཇལ། མཆོད་རྟེན་རྩེ་ལྔར་གྲགས་པའི་ལྷ་ཁང་དུ་བཞུགས། ཕྱི་ལོ་ལ་ཆུ་མ་འཕྲོད་པས་ནད་རོ་བསླངས་ནས་ཡུན་རིང་བསྙུངས། ཧོར་ཟླ་བཞི་པའི་ནང་གོང་མས་གཏན་དུ་ཕ་ཡུལ་དུ་ལོག་ཆོག་པའི་དགོངས་ཁྲོལ་གནང་བས་བྱ་རྙི་ལས་ཐར་བ་བཞིན་དགོན་ལུང་དུ་ཡར་བྱོན། པོ་ཤོག་ཐུའི་དགོན་དུ་ལྷ་ཁང་གསར་རྒྱག་མཛད། ནང་རྟེན་རྗེ་ཙོང་ཁ་པ་སོགས་ཀྱི་འཇིམ་སྐུ་གསེར་ཚོན་མ་ལེགས་པར་བཞེངས།
དགུང་ལོ་གྱ་བཞི་པ་མེ་ལུག་ལོའི་ཟླ་བ་དང་པོའི་ཚེས་བཅོ་བརྒྱད་ནས་བསྙུན་ཚུལ་བསྟན། ས་སྤྲེལ༡༧༨༨ལོའི་ཟླ་དང་པོའི་ཚེས་ཉེར་དྲུག་སྔ་མོར་སྐུའི་བཀོད་པ་བསྡུས།
ཁོང་གི་སློབ་མ་ནི་ཐུའུ་བཀྭན་ཆོས་ཀྱི་ཉི་མ་དང་། གྲོ་ཚང་བྲག་རིན་པོ་ཆེ་དང་། པཎྜི་ཏ་ཆོས་རྗེ་བློ་བཟང་ལྷུན་གྲུབ་སོགས་མཁས་བཙུན་བཟང་པོ་མང་དུ་བྱུང་།
གསུང་ཆོས་ཀྱང་རྒྱ་དཀར་ནག་བོད་སོག་བཅས་ལ་དམ་ཆོས་ཇི་ལྟར་དར་ཚུལ་དང་། གསོ་རིག སྐར་རྩིས། སྐུ་གཟུགས་ཀྱི་ཆག་ཚད། མཚོ་སྔོན་གྱི་ལོ་རྒྱུས་ཡི་གེའི་བཤད་པ་སོགས་པོ་ཏི་བརྒྱད་དུ་བསྡུས་ཏེ་མཁར་སྔོན་པོ་ཞེས་པའི་ཕོ་བྲང་གི་ཉེར་འདབས་ཆུ་མགོ་སེར་པོའི་དགོན་པར་པར་ཤིང་བཞུགས་ཡོད་འདུག་ཀྱང་ད་ལྟ་བཞུགས་ཡོད་མེད་མ་ངེས་སོ། །
གཞུང་ལུགས་འདི་ནི་གནའི་ཞི་ལའི་མིས་ཐོག་མར་གསར་གཏོད་བྱས་པ་རེད། ཁོ་ཚོས་བསམ་པར་མིང་གཅིག་གི་ནང་དུ་དབྱངས་ཅི་ཙམ་ཡོད་ན་སྒྲ་ཚིགས་ཡང་དེ་ཙམ་ཡོད། སྒྲ་ཚིགས་ཀྱི་མཚན་ཉིད་དེ་འདྲ་ལ་བརྟེན་ནས་དེང་རབས་ཀྱི་ཡུ་གུར་གྱི་སྐད་དང་ཧ་སག་གི་སྐད་ཀྱི་སྒྲ་ཚིགས་ལ་གསལ་བཤད་བྱས་ན་འོས་ཤིང་འཚམ་པ་རེད།
ྃ༔ ཟབ་ཆོས་ཞི་ཁྲོ་དགོངས་པ་རང་གྲོལ་ལས༔ བཏགས་གྲོལ་ཕུང་པོ་རང་གྲོལ་གྱི༔ དོན་བསྡུས་རང་གྲོལ་སྙིང་པོ་བཞུགས༔
གནའ་བོའི་དུས་ལ་ཕོ་མོ་དབྱེར་བ་མེད་པར་དངུལ་གྱི་ལག་གདུབ་གོན་སྲོལ་ཡོད་པ་དང་། བུ་མོའི་དངུལ་གདུབ་གོན་པ་ནི་གཉེན་བསྒྲིགས་ཟིན་པའི་རྟགས་དང་། བུས་དངུལ་གདུབ་གོན་པ་ནི་མིང་ཐོབ་ཀྱི་རྟགས་སུ་བརྩི།
དེང་གི་གསོ་རིག་པས་ནི་དངུལ་གྱིས་ནད་འབུ་སེལ་བ་དང་གཉན་ཁ་བཅགས་པ། དུག་འདོན་ལུས་ཟུངས་གསོ་བ། ཚེ་བསྲིངས་བ། ཡུན་རིང་བེད་སྤྱོད་བྱས་ན་མགྱོགས་པོར་རྙིང་འདོར་གསར་ལེན་གྱིས་ནད་ཡམས་འགོག་རྒོལ་གྱི་ནུས་པ་མཐོ་རུ་གཏོང་ཐུབ་པར་བཤད། རྒྱུན་པར་དངུལ་རྒྱན་རིགས་བཏགས་ན་གཟུགས་པོ་བདེ་ཐང་ལ་ཕན་པ་བརྒྱ་ལས་གནོད་པ་སྤུ་ཙམ་མེད་དོ།།
གསུམ། དངུལ་ལ་ལུས་ཁམས་བདེ་སྲུང་གི་ཕན་ནུས་ཡོད་པ། རྒྱུན་པར་དངུལ་རྒྱན་བཏགས་ན་ལུས་ལ་ཡོད་པའི་དུག་རྫས་རིགས་སྙོམས་སྦྱོར་ནུས་པ་མ་ཟད་རྨ་ཁ་མགྱོགས་པོ་དྲག་པ། འགོ་ནད་སྔོན་འགོག་ཐུབ་པ། ཆུ་གཙང་བཟོ་དང་རུལ་འགོག་གསོས་ཉར་གྱི་ནུས་པ་བཅས་ཡོད། སོག་འབྲོག་གིས་འོ་མ་དངུལ་སྣོད་ནང་བླུགས་རྒྱུ་དགའ་པོ་བྱེད། ཚན་རིག་གི་ཁུངས་ཀྱང་ཡོད་འདུག
གཅིག དངུལ་གྱི་གྱེས་རྡུལ་ལ་སྲིན་སེལ་གྱི་ནུས་པ་ཤུགས་ཆེན་ཡོད་པ། དངུལ་ནང་དངུལ་གྱི་གྱེས་རྡུལ་ཡོད་པས་སྲིན་སེལ་ནུས་པ་ཤུགས་ཆེན་ཡོད། ལུས་ལ་ཕན་འདྲོང་ཆེ་བ་མ་ཟད། དངུལ་གྱི་ཚ་འདྲེན་རང་བཞིན་དེ་ལྕགས་རིགས་ཀུན་ལས་འབུར་ཐོན་ཡིན་པས་དེ་འདྲའི་མངོན་གསལ་དོད་པའི་ཚ་འདྲེན་ནུས་པས་ལམ་སང་ཁྲག་རྩའི་ཚ་བ་འགྲེམ་པ་དང་བཅག་ཐུབ།
གཉིས། དངུལ་ལ་དུག་ལེན་གྱི་ནུས་པ་ཡོད་པ། དངུལ་ལ་ད་དུང་དུག་ལེན་གྱི་ནུས་པ་ཡོད་པས་དེ་ནི་ཁོ་རང་མདོག་འགྱུར་བའི་རྒྱུ་རྐྱེན་གཅིག་ཀྱང་རེད། དེར་བརྟེན་ཁྱད་འཕགས་ཀྱི་དུག་སེལ་ནུས་པ་ཡོད་པ་རེད། མདོག་འགྱུར་བ་ནི་ཕྱི་ངོས་ཙམ་ཡིན་པས་སོ་སྨན་དང་སྨན་རྫས་སོགས་ཀྱིས་གཙང་མ་བཟོ་ཐུབ།
ཀ འོ་མར་དངུལ་གྱི་གྱེས་རྡུལ་ཏོག་ཙམ་ཐིམ་བསྡད་པ་དེས་འོ་མའི་ནང་གི་ནད་འབུ་བསད་ནས་འོ་མ་རུལ་བ་འགོག་ཐུབ།
ཁ་ཅིག་གིས་སྡེ་བཞིའི་གཟུགས་བཀོད་དེས་མི་འཇིགས་པ་སྟེ་རྣམ་པར་རྒྱལ་བ་མཚོན་པ་ཡིན་ཞེས་ཤོད་སྲོལ་ཡོད་ནའང༌། དངོས་དོན་ནི་འབྱུང་བཞི་མཚོན་བྱེད་དུ་གོ་ན་ལེགས་ཏེ། ༡ སྟག་ནགས་ཚལ་དུ་གནས་པས་འབྱུང་བ་ཤིང་གི་ཁམས་སམ་རླུང་གི་ཁམས་མཚོན་པ་དང༌། ༢ སེང་གེ་རིར་གནས་པས་སའི་ཁམས་མཚོན། ༣ ཁྱུང་བར་སྣང་དུ་གནས་པའི་རྭ་ལས་མེ་འབར་བས་མེའི་ཁམས་མཚོན་དང༌། ༤ འབྲུག་རྒྱ་མཚོ་ན་གནས་པས་ཆུའི་ཁམས་མཚོན། རླུང་ནི་ཀུན་ལ་ཁྱབ་པས་ནམ་མཁའི་ཁམས་མཚོན་པ་བཅས་ཀྱིས་འབྱུང་བ་དང་དེའི་བྱེད་ལས་ཀྱི་མཚོན་དོན་གསལ་བར་བསྟན།
རི་བོ་ཧི་མ་ལ་ཡའི་སངས་རྒྱས་ཆོས་ལུགས་ཀྱི་མཆོད་རྟེན་རྩེ་མོ་ནི་བྱ་རྒྱལ་ཁྱུང་དབུ་དང་འབྲེལ་བ་དམ་པོར་འདུག་སྟེ། ཞང་ཞུང་རིག་གནས་ཁྲོད་དུ་མཆོད་རྟེན་དབུ་རྩེའི་གཡས་གཡོན་རྭ་གཟུགས་སུ་གྲུབ་པ་ལ་བྱ་རུ་ ཞེས་གྲགས། བྱ་རུ་ཞེས་པ་ནི་རི་དྭགས་རྣ་བའི་རྭ་ལ་རྣ་རུ་ཟེར་བ་བཞིན། བྱ་རྒྱལ་ཁྱུང་གི་རྭ་ཅོ་ལ་བསྡུས་མིང་དུ་དེ་ལྟར་འབོད་སྲོལ་ཆགས་པ་ཡིན། བྱ་རྒྱལ་ཁྱུང་ནི་སངས་རྒྱས་ཀྱི་རྣམ་སྤྲུལ་ཡིན་པའི་ལྟ་ཚུལ་འཕེལ་རིམ་ནས་ལྷ་རུ་འཛིན་པའི་འདུ་ཤེས་བྱུང་བས། ཞང་བོད་ཀྱི་འདོན་ཆོག་ནང་དུ"ཁྱུང་གསས" ཞེས་པའི་ཐ་སྙད་སྐོར་ཐེངས་མང་དུ་འདུག་པའང་གནད་དེས་གྲུབ།
རྒྱལ་ཁབ་དང་མི་རིགས་གཞན་གྱི་ཆོས་ལུགས་དང་རིག་གནས་ནང་འདྲེན་བྱེད་ཀྱང་སྲིད་དེ། རྒྱ་གར་ཝ་ར་ཎ་སའི་ནང་བསྟན་ཆོས་ལུགས་པའི་མཆོད་རྟེན་གྲགས་ཅན་དེ་ནི། ཨབ་གྷ་ནི་སི་ཐཱན་ནས་ )ལོ་ངོ་ལྔ་སྟོང་ གི་ལོ་རྒྱུས་ལྡན་པའི་སངས་རྒྱས་ཆོས་ལུགས་ཀྱི་དགོན་ཤུལ་ས་འོག་ཏུ་འདུག་པ་རྙེད་པའི་ཁྲོད་དུ། ཝ་ཎའི་མཆོད་རྟེན་དང་དབྱིབས་མཚུངས་ཤིག་བཞུགས་པ་རྙེད་པའི་དཔེ་རྒྱུན་འཕོ་འགྱུར་ལས་བྱུང་བ་དངོས་ཁམས་རིག་པས་དཔང་པོར་མཛད་འདུག་པ་དང་འདྲའོ།།
གཞན་ཡང་སྟོད་མངའ་རིས་སྐོར་གསུམ་དང་། པཱ་ཁི་སི་ཐན། ཀ་ཤི་མིར། ཨབ་གྷ་ནི་སི་ཐན་ས་ཁུལ་དག་ལས་མཆོད་རྟེན་བཟོ་དབྱིབས་མི་འདྲ་སྣ་ཚོགས་དཀར་དམར་ཚོན་གྱིས་བྲིས་པ་དང་རྡོ་ལ་བརྐོས་པའི་རིས་གཟུགས་རྙིང་པ་རྙེད་པ་དག་གིས། བོད་ཁུལ་གྱི་བན་དེས་མཆོད་བརྒྱད་ལ་སོགས་བཞེངས་ལུགས་དང་བོན་པོས་མཆོད་རྟེན་བརྒྱ་དང་ཉི་ཤུ་བཞེངས་ལུགས་ཀྱི་རྩ་ཁུངས་དང་འཕེལ་རིམ་གསལ་བོར་བསྟན་འདུག་པ་ཡིན་ནོ།།
ད་ལྟ་གཡུང་དྲུང་བོན་གྱིས་བཞེངས་སྲོལ་འདུག་པའི་བྱ་རུ་དབུ་ཅན་གྱི་མཆོད་རྟེན་རིགས་དང་། ལོ་པཎ་དབུ་གསུམ་མཆོད་རྟེན་དག་ཀྱང་སྟོད་མངའ་རིས་དང་། ཨབ་གྷ་ནི་སི་ཐན་དང་། པཱ་ཁི་སི་ཐན་སོགས་ནས་རྡོ་རྐོས་བྲག་རིས་རྙེད་སོན་བྱུང་བས། ས་གནས་དེ་དག་དང་འབྲེལ་བ་ཏན་ཏན་ཡོད་པ་དངོས་དཔང་ལམ་ནས་ང་ཚོར་ར་སྤྲོད་བྱས་པ་ལ་བསྙོན་དུ་མེད་དོ།།
སྤྱིར་མི་རིགས་གང་གིས་བཟོ་སྐྲུན་བྱས་ཚེ་ས་གནས་རང་གི་སྔོན་མའི་རིག་གནས་དང་འབྲེལ་བ་ཡོད་ཀྱང་སྲིད་ཏེ། རྒྱ་གར་རྡོ་རྗེ་གདན་གྱི་ནང་ཆོས་མཆོད་རྟེན་གྲགས་ཅན་དེ་ནི་རྒྱ་གར་ཧིན་དྷུའམ་ཕྱི་རོལ་པའི་ཆོས་ལུགས་པ་དག་གིས་ལྷ་ཁང་ངམ་མཆོད་རྟེན་བཞེངས་ལུགས་ལ་དཔེར་བླངས་བྱས་ཡོད་པ་གཤམ་འོག་པར་རིས་ཀྱིས་མངོན་པར་བསྟན་ཡོད།
ཞེ་བརྒྱད་པ། བླ་མ་ཆོས་དོན་ཤིང་ལུག་ལོར་དུ་ནང་ལ་འཁྲུངས་པ་སོགས་ཀྱིས་རིམ་པར་ཕྱག་སྐྱོང་གནང་བའོ། །
བླ་མ་ངག་དབང་ཆོས་འཛིན་རྒྱ་མཚོར་གཅོད་ཡིག་བདག་འཛིན་དུག་སྡོང་གཅོད་པའི་རལ་གྲི་སོགས་ཐོར་བུ་དུ་མ་དང་། དགེ་ལེགས་རྒྱ་མཚོའི་བཀའ་པོད་ལྔའི་འགྲེལ་ཆེན། སྔགས་བསྐྱེད་རྫོགས་ཀྱི་འགྲེལ་ཆེན་དུ་མ། རྩིས་ཕིག་སོགས་ཁྱོན་པོད་བཅུ་ཕྲག་གསུམ་ཙམ་དང་། ཚོགས་གཉིས་རྒྱ་མཚོའི་གཞན་སྟོང་སོགས་པོད་བཅུ་ཕྲག་གཉིས། ངག་དབང་བློ་བཟང་འཕྲིན་ལས་ཀྱི་བླ་སྒྲུབ་རྣམ་ཐར་སོགས་དང་། སྐལ་བཟང་མདོ་ཆོག་གཞན་སྟོང་། རིམ་གཉིས་སྨོན་ལམ་གྱི་འགྲེལ་བ་སོགས་དང་ཁོང་རྣམས་ཀྱི་སློབ་མ་ཚོའི་བརྩམས་ཆོས་ཧ་ཅང་མང་པོ་ཡོད།
མཚོ་སྔོན་ཕྱོགས་ཀྱི་མགར་སྐོར་དགོན། གླིང་འབུད་དགོན། རྔ་རྫོང་བསྭེ་དགོན། འབྲོག་དགེ ཡར་ཐང་། ཆོས་རྗེ། གཙང་བ། རྩང་སྐོར་གོང་མ། རྩང་སྐོར་འོག་མ། གདོང་སྐོར། སྣང་ཞིག ཝ་བན། གསང་ལུང་། འཛི་རོང་། འཛི་སྟོད་སོགས་ཀྱི་དགོན་པ་དང་འབྲེལ་བ་ཡོད་དོ།།
དགོན་འདི་ལ་ཕྱིས་སུ་འཛམ་ཐང་རྫོང་གིས་སྤྱི་ལོ1983ལོར་ཆོས་སྒོ་ཕྱེ་བའི་ཆོག་མཆན་གནང་ནས་དོ་དམ་པ་བླ་མ་ཟླ་བཟང་སོགས་མི་དགུ་བསྐོ་བཞག་བྱས་ཏེ་དོ་དམ་གནང་བཞིན་ཡོད།
དེར་བརྟེན་ང་ཚོའི་ཆུ་ཚོད་ཉི་ཤུ་རྩ་བཞི་དང་། སྐར་མ་དྲུག་ཅུ། སྐར་ཆ་དྲུག་ཅུ་སོགས་འཇོག་པ་ཡང་ཁོ་ཚོའི་ལུགས་སྲོལ་ལས་བྱུང་བ་ཞིག་རེད། ད་དུང་སུ་མེར་མི་རིགས་ཀྱིས་འཁོར་ལོ་ཐོག་མར་གསར་གཏོད་བྱས་པ་ལ། དེ་ལ་བརྟེན་ནས་ཤིང་རྟ་འཁོར་ལོ་དང་རིམ་པས་ཉེ་དུས་སོགས་རླངས་འཁོར་དང་མེ་འཁོར་སོགས་བྱུང་སྟེ་མིའི་རིགས་ཀྱི་ལོ་རྒྱུས་ལ་འཕོ་འགྱུར་ཆེན་པོ་ཐེབས། སྤྱི་ལོའི་སྔོན་གྱི་ལོ་གཅིག་སྟོང་ཉིས་བརྒྱ་ཙམ་གྱི་གོང་དུ་མིའི་རིགས་ཀྱིས་མེ་ལ་བསྲེགས་ཏེ་ལྕགས་ཀྱི་རིགས་རྣམས་མཚོན་ཆ་དང་ལག་ཆར་བཟོ་བསྒྱུར་བྱེད་པའི་རིག་པ་གསར་གཏོད་བྱས་པ་ནི་ལྕགས་ཆས་ཀྱི་དུས་སྐབས་ཞེས་འབོད།
མཁའ་དབུགས་ཀྱི་རླུང་གི་བྱ་བ་ནི་རྒྱ་མཚོའི་ནང་དུ་བཙའ་རུང་བའི་ལྕགས་ཀྱི་རྡུལ་རྫས་མེད་པར་བྱེད་པ་ཡིན་པ་དང་། དེ་བྱས་པའི་རྗེས་སུ་ཕྲ་སྲིན་དེ་ཚོ་ལ་ལས་ཀ་ཞིག་ཡོད་པ་ནི་ཁོ་ཚོས་རྒྱ་མཚོའི་ནང་དུ་མཁའ་དབུགས་རླུང་ཤིན་ཏུ་མང་པོ་བསྐྱེད་པར་བྱ་རྒྱུ་རེད། དེར་བརྟེན་ད་ཆ་ཕྲ་སྲིན་འགའ་ཤས་ཤིག་མཁའ་དབུགས་རླུང་ལ་བརྟེན་ནས་འཚོ་ནུས་པར་གྱུར་ཅིང་། དེ་ནས་བཟུང་འཛམ་གླིང་འདིར་སྲོག་ཆག་གི་ཚེ་སྲོག་ཀྱང་སྔར་ལས་ནུས་པ་ཆེ་བ་དང་སྔར་ལས་རྙོག་འཛིང་ཆེ་བར་གྱུར། དེ་དང་དུས་མཉམ་དུ་ནམ་མཁའི་ཁ་དོག་ཀྱང་སྔོན་པོར་གྱུར་ཅིང་དེའི་རྐྱེན་གྱིས་རྒྱ་མཚོའི་ཁ་དོག་ཀྱང་དེ་བཞིན་ནོ།
དེར་བརྟེན་ད་ཆ་མི་རྒོད་ཀྱི་རིགས་འདི་དག་ཕྱོགས་གཅིག་ནས་སར་བབས་ནས་རྐང་པ་གཉིས་ཀྱི་འགྲོ་སྟངས་སྦྱོང་བ་དང་ཕྱོགས་གཅིག་ནས་རྩྭ་སྔོན་གྱི་ཁྲོད་ནས་ཟས་གསར་པ་མི་འཚོལ་ཀ་མེད་གྱུར། དེ་ནས་བཟུང་ཁོ་ཚོའི་བཟོ་དབྱིབས་དང་མདོག་ང་ཚོའི་མིའི་རིགས་དང་མི་མཚུངས་ན་ཡང་གནོད་སྐྱེལ་མཁན་གྱི་སེམས་ཅན་གཞན་ཡོད་མེད་ལྟ་བ་དང་། རྩྭ་སྔོན་གྱི་ནང་རོལ་ནས་ཁ་ཟས་འཐུ་བ་སོགས་ཀྱི་དོན་དུ་རྐང་པ་གཉིས་ཀྱི་ཐོག་ཏུ་ལངས་པ་དང་། ལག་པ་གཉིས་པོས་ལས་ཀ་བྱེད་པའི་རྩལ་ཇེ་ཆེར་གྱུར་ནས་ང་ཚོའི་མེས་པོ་རྣམས་ལ་མིའི་བྱ་སྤྱོད་ཀྱི་རང་གཤིས་གསལ་པོར་གྲུབ་མགོ་ཚུགས།
མེ་འབུད་ཐབས་ལ་བརྟེན་ནས་ང་ཚོའི་མེས་པོ་དག་གིས་ཤ་སོགས་ཟས་ཀྱི་རིགས་མེར་བསྲེགས་པའམ་བརྔོ་བ་སོགས་བྱེད་ཐུབ་ཅིང་དེ་ལ་བརྟེན་ནས་ཁོ་ཚོའི་གཟུགས་པོའི་ནུས་སྟོབས་དང་ཀླད་པའི་འཁོར་བསྐྱོད་ཀྱང་སྔར་ལས་ཇེ་ཆེར་གྱུར། ལྷག་པར་མེ་ལ་བརྟེན་ནས་མིའི་རིགས་ཀྱིས་རྫ་མ་ལས་བུམ་པ་བཟོ་བ་དང་། ལྕགས་ལས་མཚོན་ཆ་བཟོ་བ་དང་། རྡོ་སོལ་ལས་རླངས་ཤུགས་བཟོས་ཏེ་རིམ་པས་རླངས་འཁོར་དང་མེ་འཁོར་སོགས་དངོས་པོ་ངོ་མཚར་ཅན་སྣ་ཚོགས་པ་འདི་དག་བཟོ་ཐུབ་པ་བྱུང་ཡོད་པས་མེ་སྤར་ཐབས་ཀྱི་རིག་པ་གསར་རྙེད་བྱུང་བའི་ཤུགས་རྐྱེན་ནི་བསམ་ཡུལ་ལས་འདས་པ་རེད།
འཛམ་གླིང་གི་ཕྱོགས་གང་ས་ནས་ས་གཞིའི་ངོས་དག་ཀྱང་རིམ་པས་ཕྱིར་ཐོན་ནས། ལོ་གྲངས་ས་ཡ་ལྔ་བརྒྱ་བཅོ་ལྔའི་གོང་དུ་ཆུ་ནང་གི་སྲོག་ཆག་ཕྲ་མོ་མང་པོ་གསར་སྐྱེས་བྱུང་། དེ་ནས་ས་ཡ་བཅོ་ལྔའི་རྗེས་སུ་ ཧོ་མོ་ས་པེན་སི་ཞེས་པའི་ཉའི་རིགས་ཆུང་ཆུང་ཞིག་ཐོག་མར་སྐྱེས་པ་ནི་ང་ཚོའི་མེས་པོ་ཐོག་མ་ཡིན། ཁོ་ཚོའི་གཟུགས་པོ་དང་ང་ཚོའི་གཟུགས་པོ་རྣམས་བསྡུར་ན་འདྲ་མཚུངས་ཆེར་མེད་ཀྱང་ཁོ་ཚོའི་གཟུགས་པོར་ཡོད་པའི་རྡུལ་རྫས་ལ་བརྟེན་ནས་ང་ཚོའི་གཟུགས་པོ་རྣམས་ཀྱི་རྡུལ་རྫས་གྲུབ་པས་རིགས་བརྒྱུད་ཀྱི་འབྲེལ་བ་ཟབ་མོ་ཡོད།
ཐོག་མའི་ལོ་འབུམ་ཕྲག་བཞིའི་རིང་དུ་རྩི་ཤིང་དང་སྲོག་ཆག་ཐམས་ཅད་རྒྱ་མཚོའི་ནང་དུ་གནས་ཡོད་ཀྱང་། བར་སྣང་དུ་མཁའ་དབུགས་རླུང་ཇེ་མང་དུ་གྱུར་ཏེ་མཁའ་དབུགས་རླུང་ལ་བརྟེན་ནས་ཉི་མའི་གནོད་པ་འགོག་བྱེད་ཀྱི་འོད་སྐོར་ཡང་ཐོག་མར་བསྐྲུན། དེ་ལ་བརྟེན་ནས་རྩི་ཤིང་དང་སྲོག་ཆག་རྣམས་རིམ་པས་རྒྱ་མཚོའི་ཕྱིར་ཐོན་ནས་འཚོ་བ་གསར་པ་ལ་ལོངས་སུ་སྤྱད། ས་ཡ་བཞི་བརྒྱའི་གོང་དུ་སླེབས་པ་ན་སྲོག་ཆག་རྣམས་ཀྱིས་ཀྱང་རྒྱ་མཚོའི་འཚོ་བ་ལས་ས་གཞིའི་འཚོ་བར་གནས་སྤོས་བྱས། དེའི་ནང་དུ་ང་ཚོའི་མེས་པོའི་མེས་པོ་ས་པེན་སི་ཞེས་པ་ཡང་ཡོད།
ད་ཆ་ས་ཐོག་ཏུ་འཚོ་ཐུབ་པའི་སེམས་ཅན་མང་ཙམ་ཡོད་ཀྱང་ལོ་གྲངས་ས་ཡ་ཉིས་བརྒྱ་ལྔ་བཅུའི་གོང་དུ་ཁྲོ་ཆུ་ཁོལ་མ་ཚད་མེད་པ་ཕྱིར་ཐོན་ནས་དེས་བསྐྲུན་པའི་ ནག་རྫས་རླུང་སོགས་ལ་བརྟེན་ནས་ས་གཞིའི་ཐོག་ཏུ་འཚོ་གནས་བྱེད་པའི་བརྒྱ་ཆ་བདུན་ཅུ་ཙམ་ཤི་ནས་རྩ་མེད་དུ་གྱུར། སྐབས་དེར་མ་ཤི་བ་སེམས་ཅན་གྱི་རིགས་ལྷག་མ་ ཌི་ནོ་སུརརྨིགས་པ་གླང་གཟུགས་ལྟ་བུ་འབྱུང་འགྱུར་གྱི་ལོ་ས་ཡ་བརྒྱ་དང་དྲུག་ཅུའི་རིང་དུ་འཛམ་གླིང་ཐོག་འཚོ་གནས་བྱེད་མཁན་རྣམས་ནས་སྟོབས་ཤུགས་ཆེ་ཤོས་སུ་གྱུར།
འོན་ཀྱང་ད་དུང་ཡང་ང་ཚོ་འཚོ་གནས་བྱེད་ཐུབ་སའི་འཇིག་རྟེན་ཞིག་མེད་པས་དཔེར་ན་ཁང་པ་ཞིག་བཟོ་བར་དགོས་ངེས་ཀྱི་རྒྱུ་ཆ་དང་ཆ་རྐྱེན་ཚང་དགོས་པ་ལྟར་ང་ཚོའི་འཛམ་གླིང་ལ་ཡང་དེ་མཚུངས་ཡིན་པས་རྒྱུ་ཆ་དེ་དག་འཛོམས་པར་སྐར་མ་རྣམས་གས་ཐོར་མང་དུ་བྱུང་སྟེ་གས་ཐོར་རེ་རེ་བྱུང་རིམ་བཞིན་ཁམས་རྫས་ཀྱང་ཇེ་རག་ཏུ་གྱུར་ཏེ་མཐར་ལོ་གྲངས་ཐེར་འབུམ་༤་༦གྱི་ཙམ་དུ་རྒྱུ་ཆ་ཕལ་མོ་ཆེ་འཛོམས་ནས་སྐར་མ་ཆེན་པོ་ཞིག་བྱུང་བ་ནི་ང་ཚོའི་སྐར་ཁྱིམ་ནང་གི་ཉི་མ་རེད།
འོན་ཀྱང་འཁྱགས་རོམ་གྱི་དུས་སྐབས་སུ་གླིང་ཕྲན་འགའ་ཞིག་ཕན་ཚུན་མཐུད་པ་དེས་མིའི་རིགས་གང་སར་འགྲོ་ཐུབ་ཀྱང་དེ་རྗེས་སླར་ཡང་འཁྱགས་རོམ་ཞུས་ནས་རྒྱ་མཚོའི་མཐོ་ཚད་ཇེ་མཐོར་གྱུར་ཏེ་གླིང་ཕྲན་དག་གི་བར་མཐུད་ཆད་པ་ལ་བརྟེན་ནས་མིའི་རིགས་དེ་དག་ཕན་ཚུན་འབྲེལ་བ་ཆད་ཅིང་གང་དང་གང་དུ་སླེབས་པའི་གླིང་ཕྲན་དེ་དང་དེར་རྒྱུན་གནས་བྱེད་དགོས་བྱུང་། མ་ཟད་འཁྱགས་རོམ་ཆེན་པོ་དེ་དག་ཞུ་བ་ལ་བརྟེན་ནས་ཆུ་བོ་དང་རྒྱ་མཚོ་སྣ་ཚོགས་པ་གསར་དུ་བྱུང་།
འཁྱགས་རོམ་གྱི་དུས་སྐབས་རྫོགས་རྗེས་གནམ་གཤིས་ཀྱི་དྲོད་ཚད་ཀྱང་ཇེ་མཐོར་གྱུར་པ་དང་ལྷན་དུ་མིའི་རིགས་རྣམས་གཏན་སྡོད་བྱེད་སའི་གཞིས་ཐོག་མར་ཆགས། ད་ལྟ་མི་འབོར་ཇེ་མང་དང་མིའི་ཟས་ཀྱང་སྔར་ལས་ལྷག་པ་དགོས་པའི་གནད་དོན་ལ་བརྟེན་ནས་མིའི་རིགས་ཀྱིས་ཞིང་འདེབས་པའི་ཐབས་ལམ་གསར་རྙེད་བྱུང་། ཁོ་ཚོས་འདེབས་སྲོལ་ཡོད་པའི་ལོ་ཐོག་ནི་ནས་དང་གྲོ་གཞན་ཡང་བུར་ཤིང་སོགས་རེད།
ཁྲག་རིལ་དཀར་པོའི་ནད་ཀྱི་ཕྲ་ཕུང་དེ་ད་རུང་རྨེན་བུའི་གཤེར་རྨེན་བརྒྱུད་དེ་ཁྲག་རྩའི་ནང་དུ་རྒྱུ་བ་དང་།ཁྲག་རྒྱུན་དང་འགྲོགས་ཏེ་མཚེར་བ་དང་མཆིན་པ།རུས་རྐང་སོགས་ཀྱི་ནང་དུ་ཞུགས་པ་རེད།གལ་ཏེ་རུས་རྐང་ནང་གི་ཁྲག་རིལ་དཀར་པོའི་ནད་ཀྱི་ཕྲ་ཕུང་ཇེ་མང་དུ་སོང་ན། རུས་རྐང་གི་ཁྲག་གི་ཕྲ་ཕུང་བཟོ་བའི་ནུས་པ་ཇེ་ཞན་ནས་ཇེ་ཞན་དུ་འགྲོ་བ་དང་།དེས་ཟུངས་ཁྲག་ཉམས་པ་དང་རེད་སླ་བ།ཁྲག་རྡོལ་བ་སོགས་ཀྱི་གནད་དོན་མང་པོ་མང་པོ་ཞིག་བཟོ་སྲིད།
ནད་རྟགས། དང་པོའི་དུས་སུ་ནད་རྟགས་གང་ཡང་མི་མངོན་པས། རྒྱུན་དུ་ནད་རིགས་གཞན་པ་ལ་བརྟག་དཔྱད་བྱེད་པའི་སྐབས་སུ་ཁྲག་གི་ནང་དུ་ཁྲག་རིལ་དཀར་པོ་ཡོད་པ་ཚོར་བའི་གནས་ཚུལ་ཧ་ཅང་མང་། ལན་རེར་སྐེ་དང་མཆན་འོག གསུས་ཁོག་སོགས་ཀྱི་རྨེན་བུ་སྐྲངས་པའི་གནས་ཚུལ་འབྱུང་བ་དང་།ཡང་ན་མཚེར་བ་སྐྲངས་ཏེ།ལུས་གཟུགས་ཡོངས་མི་བདེ་བ་དང་ཟས་ལ་ཡི་ག་མེད་པ།ལུས་པོའི་ལྗིད་ཚད་ཇེ་ཡང་དུ་འགྲོ་བ།ཚ་རྒྱས་པ།རྔུལ་ཆུ་མང་པོ་འབྱུང་བ་སོགས་ཀྱི་ནད་རྟགས་འབྱུང་སྲིད།
གསོ་བཅོས། སྨན་ཁང་དུ་སོང་ནས་བརྟག་དཔྱད་བྱས་རྗེས།གལ་ཏེ་ཁྲག་རིལ་དཀར་པོའི་ནད་ཡོད་པ་ཤེས་ན།འབྲས་འགོག་སྨན་རྫས་འཐུང་སྟེ་ནད་རྟགས་འགོག་པའམ་ཡང་ན་འགོག་བཅོས་ནུས་ལྡན་བྱེད་དགོས།གལ་ཏེ་སྨན་རྫས་དེའི་རིགས་ཀྱིས་གོ་མི་ཆོད་པའམ་ཡང་ན་སྨན་བཅོས་དེའི་རིགས་དུས་ཡུན་ངེས་ཅན་ཞིག་བྱས་རྗེས་ནུས་པ་མེད་པར་གྱུར་ན།འབྲས་འགོག་སྨན་རྫས་གཞན་དག་དང་བསྡེབས་ཏེ་གསོ་བཅོས་བྱེད་དགོས་པ་དང་།དེ་ལྟར་བྱས་ན་ནད་གཞི་ཇེ་ཡང་དུ་གཏོང་བར་ཕན་པ་ངེས་ཅན་ལྡན།
དལ་གཤིས་རྨེན་བུའི་ཕྲ་ཕུང་རིགས་ཀྱི་ཁྲག་རིལ་དཀར་པོའི་ནད་པ་གསོ་བཅོས་མ་བྱས་ནའང་ལོ་འགའ་རེར་གསོན་ཐུབ་ལ།གསོ་བཅོས་བྱས་རྗེས་མུ་མཐུད་དུ་ལོ་འགའ་རེར་བདེ་ཐང་གི་གནས་བབ་རྒྱུན་འཛིན་བྱེད་ཐུབ། །
འབྲེལ་འདྲིས་ཀྱི་ཡོ་བྱད་བྱེད་པའི་སྐད་ཆ་དེ་སྤྱི་ཚོགས་ཡོངས་ཀྱི་ཁོངས་སུ་གནས་ཤིང་། ཆ་ཚང་ལ་ཚགས་དམ་པའི་བརྡ་རྟགས་ཀྱི་མ་ལག་ཅིག་ཡིན་མོད། འོན་ཀྱང་སྐད་ཆ་དེ་སྤྱི་ཚོགས་ཀྱི་ཁོངས་མི་སོ་སོས་བཀོལ་སྤྱོད་བྱེད་པས། སྨྲ་བརྗོད་ཟེར་བ་ཡང་དེ་ལས་བྱང་བ་རེད།